NOTAT – indsigelser LP 1082

Til:	TU/(ØK)/BY – vedtagelse af LP 1082 og KPT 23
Sagsnr.:	006108-2012
Vedr.:	Behandling af indsigelser, lokalplan nr. 1082
Dato:	05.09.13

Notat vedr. behandling af indsigelser til lokalplanforslag nr. 1082, for et område til centerformål ved Hostrupsvej, Holstebro.

Forslag til lokalplan nr. 1082 og forslag til kommuneplantillæg nr. 23 og har været fremlagt i offentlig høring i 8 uger fra den 24.04.13 til den 19.06.13. I perioden er der indkommet 7 indsigelser/bemærkninger, som er rettet mod indholdet i lokalplanen. Ingen af indsigelserne/bemærkningerne vurderes at være rettet mod indholdet i kommuneplantillæg nr. 23:2009.

Der er indkommet indsigelser/bemærkninger fra;

Allan Meiniche, Meiniche (bilhus)

Hans Jørgen Eriksen, Holstebro Auktioner

Henrik Holm, Krøyer Pedersen på vegne af KP Ejendomme I/S

Torben Dahl, MT Højgaard

Vestforsyning A/S

Vejdirektoratet

Arkitema (arkitektfirma Århus afd.)

Teknik og Miljøs bemærkninger

Nærværende notat indeholder et resume af de indkomne indsigelser, Teknik og Miljøs vurdering samt eventuelle forslag til ændringer i lokalplan nr. 1082.

På det vedlagte bilag ses en oversigt over de respektive indsigers lokalisering/tilknytning til området.

1. Allan Meiniche

Allan Meiniche gør i sin indsigelse opmærksom på følgende forhold:

:

at det med lokalplanens forslag til omlægning af Stationsvej vil blive problematisk at afvikle den interne kundetrafik, uden adgang til Stationsvej.

at den trafikensretning som Meiniche har indført langs facaden ikke kan opretholdes, hvis Stationsvej forlægges og overkørslen til ejendommen fjernes.

at Meiniches interne kundetrafik ikke vil fungere langs udstillingsfacaden (ud mod den eksisterende Stationsvej) samt omkring det nordvestlige hushjørne.

Allan Meiniche ønsker derfor;

1.1, at erhverve et jordstykke langs ejendommens vestlige matrikelskel – eksempelvis 10 meter x 100 meter.

1.2, at få tillagt en del af fortovsarealet til sin ejendom, så der kan etableres en bredere vejføring omkring bygningens nordvestlige hushjørne.

1.3, at flytte den nuværende overkørsel til ejendommen (fra Jens Baggesens Vej) 60 – 70 meter længere væk fra Stationsvej. Flytningen ønskes af trafiksikkerhedsmæssige årsager pga. trafikmængden og hastigheden på Jens Baggesens Vej.

Teknik og Miljøs vurdering:

Det fremlagte planforslag medfører ikke ændringer i forhold til indsigerens interne trafikafvikling, idet lokalplangrænsen går langs skellet mellem Stationsvej og Meiniches ejendom. Ejendommens overkørsler bibeholdes og lokalplanen ændrer ikke på ejendommens interne trafikflow.

Ad. 1.1 ingen planændring: Holstebro Kommune afsøger mulighederne for at afhjælpe grundejerens interne trafikflow langs ejendommens facade (ud mod den eksisterende Stationsvej).

Ad. 1.2, ingen planændringer: Fortovet på Jens Baggesens Vej ønskes bibeholdt, og det kan derfor ikke anbefales, at en del af fortovsarealet tillægges Meiniches ejendom.

Ad. 1.3, ingen planændringer (ligger uden for lokalplanområdet). Teknik og Miljø vil fremadrettet være i dialog med A. Meiniche vedr. flytning af overkørslen.

Forslag til ændringer:

Indsigelsen giver ikke anledning til planændringer.

2. Hans Jørgen Eriksen, Holstebro Auktioner

Hans Jørgen Eriksen gør i sin indsigelse opmærksom på følgende forhold;

at Holstebro Auktioner har behov for skiltning ved den nye Stationsvej.

at fælles henvisningsskiltning ikke er nem at orientere sig efter, og forslår at vejen ind til området, hvor Holstebro Auktioner er beliggende, benævnes Auktionsgade eller Auktionsvej.

at idet Stationsvej forlægges og Holstebro Auktioner kommer til at ligge bag Hovedpolitistationen for Midt og Vestjyllands politi, beder Hans Jørgen Eriksen i indsigelsen om økonomisk kompensation. Hans Jørgen Eriksen foreslår, at kompensationen eksempelvis kan være i form af, at kommunen afholder de økonomiske omkostninger i forbindelse med asfaltering af indsigerens parkeringsareal/vej, som aflaster parkeringsproblemer i området i forbindelse med arrangementer i Arenaen.

Hans Jørgen Eriksen stiller krav om,

2.1, opsætning af skiltning ind til Holstebro Auktioner (v. Stationsvej, efter omlægning). Der kan accepteres en mindre henvisningsskilt, såfremt vejen ind til området (ved vejstykke F – F) benævnes eksempelvis Auktionsgade eller Auktionsvej.

2.2, økonomisk kompensation - eksempelvis i form af asfaltering af indsigerens parkeringsplads/vej.

Teknik og Miljøs vurdering:

Ad. 2.1, ingen planændring – se dog pkt. 8.3, forvaltningens bemærkninger, hvor der er foreslået planændringer af § 7 stk. 10.

Der kan ved Stationsvej opsættes overordnet henvisning til funktioner efter gældende lovgivning samt efter Holstebro Kommunes retningslinjer. Der tillades ikke opsat skilte (reklameskilte) som henviser til de respektive virksomheder. (se desuden pkt. 8, Teknik og Miljøs bemærkninger, samt hvilken ændring det medfører i lokalplanforslaget).
Navngivning af vejstrækningen er lokalplanen uvedkommende. Ønsket videreformidles til rette afdeling, som står for navngivning af veje.

Ad. 2.2 ingen planændring: Omlægning af Stationsvej vurderes ikke at være erstatningspådragende, idet der etableres en ny vejforbindelse fra den omlagte vej (Stationsvej) til ejendommen.
Desuden friholdes vejarealet fra den eksisterende Stationsvej for bebyggelse, hvilket medfører, at der friholdes en zone op mod Holstebro Auktioner, som ikke må bebygges.

Forslag til ændringer:

Indsigelsen giver ikke anledning til planændringer.

3. Henrik Holm, Krøyer Pedersen

Krøyer Pedersen foreslår følgende ændringer:

3.1, at Hostrupsvej opretholdes for trafik ind til området. (overkørsel fra/til Stationsvej).

3.2, begrænsning til højresving ad Stationsvej mod Holstebro City, for at undgå at bilister der skal svinge til venstre blokerer for trafikken.

3.3, Bebyggelsesprocenten for delområde 1 hæves til 125 %.

Teknik og Miljøs vurdering:

Ad 3.1 planændring: Der er udarbejdet trafikanalyser som viser, at ved at udvide Ringvejskrydset geometrisk med en højresvingsbane fra Ringvejen til Stationsvej, samt en forlængelse af svingbanerne fra Stationsvej til Ringvejen, vil kunne opnå en tilfredsstillende afvikling af trafikken. Teknik og Miljø vurderer derfor, at § 10 stk. 3 kan udgå af lokalplanen, så den eksisterende vejforbindelse (overkørsel ved Hostrupsvej/Stationsvej) ikke forudsættes lukket i lokalplanen.

Det foreslås af § 10 stk. 3 udgår af lokalplanen.

§ 10 stk. 3: Vejstykke C – C (Hostrupsvej) har adgang til området via delområde VI (parkeringsområdet) vejstykke D – D, som vist i princippet på kortbilag 2. Strækningen E – E nedlægges for biltrafik. Overkørslen opretholdes for busser og lastbiler.

Ad. 3.2, ingen planændring: Teknik og Miljø er opmærksomme på, at vestresvingende bilister på Hostrupsvej kan blokere trafikken specielt i spidstimen (morgen og eftermiddag). Teknik og Miljø vil i fremtiden holde området under observation og efterfølgende vurdere, hvilke muligheder der er for at afhjælpe eventuelle problemer.

Ad. 3.3, planændring: Bebyggelsesprocenten for delområde 1 foreslås ændret fra 60 % til 125 % i § 5 stk. 1, så hele lokalplanområdet sidestilles i forhold til tilladte bebyggelsesprocent. Ved en eventuel udbygning af eksisterende ejendomme gøres der dog opmærksom på, at der som minimum skal etableres parkeringspladser svarende til lokalplanens bestemmelser herom.

I forhold til bygningshøjden skal der gøres opmærksom på Vestforsynings bemærkninger om, at øget etageantal kan medføre, at det vil være nødvendigt at etablere indirekte anlæg på de individuelle grunde.

Forslag til ændringer:

(Ad. 3.1) § 10 stk. 3 udgår af lokalplanen, hvilket medfører at Hostrupsvej ikke forudsættes lukket i lokalplanen.

(Ad. 3.3) I § 5 stk. 1 ændres bebyggelsesprocenten fra 60 til 125 %, hvilket medfører følgende formulering af § 5 stk. 1: Bebyggelsesprocenten må ikke overstige 125 % for den enkelte matrikel.

4. Torben Dahl, MT Højgaard

MT Højgaard ejer en grund i lokalplanområdets nordvestlige hjørne. MT Højgaard foreslår:
4.1, at vejstykke D-D (adgangsvej fra den omlagte Stationsvej ind til området) forlænges, så den føres helt frem til områdegrænsen i delområde II.

4.2, bedre skiltningsmuligheder. Bl.a. ønskes der bedre skiltningsmuligheder på bygninger, herunder skiltning for flere lejere i samme bygning.

4.3, mulighed for opsætning af henvisningsskilte ved indkørslen til vejstrækningen D – D,

4.4, Opsætning af en større pylon ved indkørslen til matriklen. MT Højgaard foreslår pylon med dimensionerne 1,2 x 3,6 meter.

4.5, MT Højgaard har efterfølgende præciseret, at der ønskes mulighed for at opstille flagstænger.

Teknik og Miljøs vurdering:
Ad. 4.1, ingen planændring: Vejstykke D – D er i lokalplanforslaget vist i princippet og går fra den omlagte Stationsvej til den eksisterende Hostrupsvej. Betegnelsen, vejstykke D – D, justeres på kortbilag 2, så det tydeligt fremgår af kortbilaget.

Ad. 4.2, planændring: Teknik og Miljø anbefaler, at begrænsningen på ét skilt på hver facade i § 7 stk. 4 udgår. I stedet for foreslås præciseret, at skiltning rettet imod offentlig vej, udelukkende må tjene færdselsmæssige orienteringsformål (servicevejvisning). Formuleringen er hentet fra den eksisterende lokalplan nr. 1033 og har været bestemmende for de ejendomme, der er opført på baggrund af lokalplan 1033 (fra 2009 til lokalplan nr. 1082 vedtages endeligt (indstilles til vedtagelse okt. 2013)).
§7 stk. 4 forslås således ændret til: facadeskiltning skal tilpasses bygningens størrelse, facadeudformning og arkitektur.
Skiltning rettet imod offentlig vej må udelukkende tjene færdselsmæssige orienteringsformål (servicevejvisning).

Ad. 4.3, ingen planændring – se dog pkt. 8.3, Teknik og Miljøs bemærkninger, hvor der foreslås planændringer af § 7 stk. 10.

Der tillades ikke opsat skilte (reklameskilte) langs Stationsvej som henviser til de respektive virksomheder. (se desuden bemærkninger og forslag til ændringer under Teknik og Miljøs bemærkninger pkt. 8.3)

Ad. 4.4, planændring: Teknik og Miljø har vurderet, at det ikke skæmmer området markant, at der i delområde 1 og 2 åbnes mulighed for opsætning af et pylonskilt på 1,2 x 3,6 meter ved indkørsel til de respektive ejendomme. §7 stk. 11 foreslås ændret, så der er mulighed for at opsætte ét pylonskilt på 1,2 x 3,6 meter i stedet for 1 x 2,5 meter.

§ 7 stk. 11 har herefter følgende formulering: I delområde I – II må der opstilles én pylon ved indkørslen til den pågældende ejendom på højst 1,2 x 3,6 meter.

Ad. 4.5, ingen planændring, Teknik og Miljø anbefaler, at der ikke åbnes mulighed for at de individuelle virksomheder får mulighed for at opsætte flagstænger til reklameflag og lignende.

Forslag til ændringer:

(Ad. 4.2) § 7 stk. 4 ændres jf. indstillingen, så der ikke er begrænsninger i forhold til antal af facadeskilte.

(Ad. 4.4) § 7 stk. 11 ændres, så der i delområde 1 og 2 gives mulighed for at opstille ét pylonskilt ved indkørslen til den enkelte ejendom på højst 1,2 meter x 3,6 meter.

5. Vestforsyning

Vestforsyning Vand, -Spildevand, -Varme, -El og -Belysning har fremsendt bemærkninger. Vestforsyning gør bl.a. opmærksom på, at der afhængig af hvor højt den enkelte grundejer bygger, kan opstå forsyningsproblemer grundet vanddækning, hvilket kan medføre, at indirekte anlæg kan blive en nødvendighed.

Teknik og Miljøs vurdering/bemærkninger:

Vestforsynings bemærkninger adresseres til de rette afdelinger i Teknik og Miljø, som i den fremtidige proces med byggemodning af området, vil være i dialog med Vestforsyning vedr. fastlæggelse af bl.a. føringsveje til ledninger etc. Desuden videresendes oplysningerne til Borgmesterkontoret som varetager grundsalg. Ved grundsalg bør Kommunen være opmærksom på at informere eventuelle Købere vedrørende, at individuelle anlæg kan være nødvendigt, afhængig af bygningshøjden.

Forslag til ændringer:

Indsigelsen/bemærkningerne giver ikke anledning til planændringer.

6. Vejdirektoratet

Vejdirektorat har fremsendt uddybende bemærkninger til lokalplanforslaget, efter at være blevet forelagt trafikanalyser samt de foreløbige tegninger af trafikafviklingen omkring Ringvejskrydset, som Vejdirektoratet er vejbestyrelse for. Vejdirektoratet accepterer de fremlagte skitser, men stiller krav om følgende:

6.1, at Holstebro Kommune afholder udgifter til ombygning af Ringvejskrydset herunder højresvingsbane fra Ringvejen til Stationsvej, samt en forlængelse af svingbanerne fra Stationsvej ti Ringvejen.

6.2, at de skitserede ombygninger senest sker i forbindelse med etableringen af de øvrige vejanlæg, eller når lokalplanområdets primære funktioner med Sundhedscenter og Politistation tages i brug – afhængigt af hvad der kommer først.

Teknik og Miljøs vurdering

Ad. 6.1 + 6.2, ingen planændring, Holstebro Kommune ønsker at opretholde den allerede lovlige kørsel for trafik til/fra Hostrupsvej. Teknik og Miljø vil fremadrettet være i dialog med Vejdirektoratet vedrørende hvornår udbygning af Ringvejskrydset skal udføres, samt den økonomiske fordeling af omkostningerne til ombygningen.

Forslag til ændringer:

Indsigelsen/bemærkningerne giver ikke anledning til planændringer.

7. Arkitema

7.1 Arkitektfirmet Arkitema, som er totalrådgiver for det sundhedshus der skal opføres i området, gør indsigelse mod byggelinjen ind mod parkeringsområdet samt bygningshøjden, som de finder hæmmende i forhold til deres kreative proces.

Teknik og Miljøs vurdering:

Ad. 7.1 Planændring: Der er fastlagt en facadebyggelinje langs parkeringsområdet. Hensigten med facadebyggelinjen er, at bygningsvolumener skal placeres med facade inden for byggelinjen, for at definere et byrum/parkeringsrum. Forvaltningen ser ikke problemer i, at dele af større bygningsvolumener trækkes tilbage fra byggelinjen, såfremt hensigten opfyldes. Forvaltningen foreslår, at lokalplanens redegørelse suppleres med volumenstudier/modelfotos, som viser eksempler på, hvordan større bygningsvolumener kan placeres i forhold til byggelinjen.
Volumenstudierne har til hensigt at vise, hvordan større bygningsvolumener kan placeres med lidt mere fleksibilitet i forhold til byggelinjen – men hvor hensigten med byggelinjen stadig tilgodeses.

Forslag til ændringer:

Redegørelsen suppleres med illustrationer (volumenstudier / modelfotos) der beskriver byggelinjens hensigt samt muligheder for placering af større bygningsvolumener ud til byggelinjen. Der tilføjes en note i lokalplanens bestemmelser med forklarende tekst fra redegørelsen.

8. Teknik og Miljøs bemærkninger

Opholdsarealer:

8a, Teknik og Miljø er blevet opmærksomme på, at de ejendomme der ligger nord for Hostrupsvej kun har etableret mindre udendørs opholdsmuligheder for ansatte.

Idet ca. 50 % af området nord for Hostrupsvej er udbygget, ønsket der ikke at stille skærpede krav for de kommende bygherrer i området. Derfor anbefales, at det er op til den enkelte bygherre at tage stilling i forhold til omfanget af nødvendige opholdsarealer til ansatte etc..

Ordlyden af bestemmelsen som forslås udtaget af lokalplanen; § 8 stk. 4: I delområde 1 og 2 skal der til bebyggelse etableres opholdsarealer, der mindst udgør 5 % af bebyggelsens etageareal. Opholdsarealerne kan etableres på terræn, som overdækkede atrier, tagterrasser eller lignede.

Forslag til ændringer:

§ 8 stk. 4 udgår.

Rammeområder – justering:

8b, Teknik og Miljø er blevet opmærksomme på, at afgrænsningen mellem rammeområderne syd og vest for lokalplanområdet på dele af strækningen ikke følger skel – men ligger delvist placeret i vejarealet. Forvaltningen foreslår justering af afgrænsningen mellem rammeområde 01.C.29, 01.C.28 og 02.E.10. Der er tale om en mindre justering af afgrænsningen som vedrører vejareal (del af Stationsvej)

Forslag til ændringer:

Justering mellem rammeområderne 01.C.29, 01.C.28 og 02.E.10, så afgrænsningen følger skel, hvor det er muligt.

Overkørsel v. Hostrupsvej / Stationsvej:

8c, Trafik og Park gør opmærksom på, at overkørslen ved Hostrupsvej ønskes bibeholdt, for mere hensigtsmæssig afvikling af trafikken i området. På baggrund af trafikanalyser, vurderes der at være løsninger som muliggør, at den eksisterende overkørsel ved Hostrupsvej kan bibeholdes. Teknik og Miljø vil fremadrettet være i dialog med Vejdirektoratet vedr. de nødvendige tiltag for hensigtsmæssig trafikafvikling i området samt i Ringvejskrydset.

Eventuel fremtidig flytning/lukning af vejadgangen/overkørslen vil håndteres jf. gældende lovgivning.

8c, medfører ingen planændringen, se dog pkt. 3.1 hvor planændringen er beskrevet.

Forslag til ændringer: Se planændring pkt. 3 (AD. 3.1).

Skiltning på offentlig vej:

8d, Teknik og Miljø er blevet opmærksom på, at der ikke må opsættes henvisningsskilte til virksomheder på offentlig vej. Der kan opsættes tavler med overordnet henvisning til eksempelvis Arena, politistation, Sundhedshus mm.. § 7 stk. 10 bør derfor ændres, så der kan opstilles tavler/pyloner med overordnet henvisning - og ikke med individuelle virksomheder (reklame). Ved overordnet henvisning forstås henvisning til overordnede områder / delområder og andet servicehenvisningsformål.

§ 7 stk. 10 foreslås ændret fra:

Der må opstilles en fælles skiltepylon henholdsvis nord og syd for Stationsvej på højst 1x2,5 meter hvor alle virksomheder, forlystelser etc. er repræsenteret.

Skiltene skal udføres på sort eller grå baggrund. Tekst, symboler etc. skal udføres i sort, hvid eller grå, dog med udtagelse af firmanavn og logo, som kan udføres i dets egne farver.
Belysning af skiltet skal være integreret i skiltet eller integreret i skiltets top og/eller bund.

§ 7 stk. 10 foreslås ændret til:

Der må opstilles tavler med overordnet henvisning ved indkørslen til området (eksempelvis ved Hostrupsvej, vejstykke D-D og vejstykke F-F).

Forslag til ændringer: § 7 stk. 10 ændres, så der ved indkørslen til området (ud til Stationsvej), må opsættes tavler med overordnet henvisning.

Teknik og Miljø 04.09.13